[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.7.2005

SEC(2005) 991 végleges

A BIZOTTSÁG VÉLEMÉNYE

túlzott hiány fennállásáról Portugáliában - az Európai Közösséget létrehozó Szerződés 104. cikke (5) bekezdésének alkalmazása

INDOKOLÁS

2005. június 9-én Portugália megküldte a 2005–2009 közötti időszakot lefedő stabilitási programjának legutóbbi aktualizált változatát. Az aktualizálás bemutatja a Szerződésben foglalt, a GDP 3 %-át kitevő referenciaértéket meghaladó általános költségvetési hiányt felmutató, 2005–2007-re vonatkozó terveket. A 2004-ben bejelentett 2,9 %-os deficit eredményt követően[1], Portugália 2005-re kimondottan a GDP 6,2 %-át kitevő költségvetési hiányt tervez, amelyet 2006-ban a GDP 4,8 %-ára, 2007-ben 3,9 %-ra és 2008-ban 2,8 %-ra csökkent. Ugyanezekre az évekre vonatkozóan a GDP-arányos adóssághányad 2007-ben tovább növekszik a GDP 67,8 %-ára a 2004-ben bejelentett 61,9 %-ról.

A túlzott hiány esetén követendő eljárás (THE) alkalmazására a Szerződés 104. cikke és a „túlzott hiány esetén követendő eljárás végrehajtásának felgyorsításáról és pontosításáról” szóló, 1467/97/EK tanácsi rendelet az irányadó amely része a Stabilitási és Növekedési Paktumnak[2]. Értékelésében a Bizottság tekintetbe vette a 2005. március 20-én kelt, Európai Tanácsnak készített, „A Stabilitási és Növekedési Paktum végrehajtásának javítása” címet viselő Ecofin jelentést, melyet a Tanács 2005. március 22-én hagyott jóvá[3].

A Szerződés 104. cikkének (3) bekezdése szerinti bizottsági jelentés a hiány- és adósságkritériumokra vonatkozó, Szerződésben foglalt követelményeknek való megfelelés kérdését vizsgálta.

A 2005. évre tervezett költségvetési hiány, amelyet a portugál stabilitási program 2005 júniusi aktualizálása tartalmaz, nem közelíti meg, hanem meghaladja a GDP 3 %-ában meghatározott referenciaértéket. Továbbá, a Szerződés és a Stabilitási és Növekedési Paktum értelmében a referenciaérték túllépése nem tekinthető kivételesnek és átmenetinek. Míg a GDP-növekedési ráta 2000 óta jelentősen csökkent, a gazdaság 2004-ben visszatért a növekedéshez, valamint a Bizottság szolgálatai által készített, 2005 tavaszára vonatkozó előrejelzései és a 2005 júniusi aktualizált stabilitási program szerint várható, hogy a gazdaság fokozatos, de visszafogott növekedési trendet követ majd a következő években. Ezen túlmenően, bár a negatív kibocsátási rés jelentős, és a következő években nem várható annak szűkülése, a költségvetési egyenleg eltérése nem áll arányban a kibocsátási rés legutóbbi szélesedésével. Emiatt, a referenciaérték túllépése nem tekinthető súlyos gazdasági visszaesés eredményének. Nem tekinthető a referenciaérték túllépése átmenetinek sem, mivel a Bizottság szolgálatainak 2005 tavaszára szóló előrejelzései szerint a költségvetési hiány hányada várhatóan jelentős mértékben a Szerződésben foglalt referenciaértéket 2006-ban is meghaladja, amikor is gazdaság fokozatos fellendülését várják. Valóban, a portugál stabilitási program 2005 júniusi aktualizálása a költségvetési hiány következő évek alatti csökkenését vetíti előre, de 2007-ig túllépi a referenciaértéket. Mindez azt sejteti, hogy a hiánykritériumra vonatkozó, Szerződésben foglalt követelmények nem teljesülnek.

A GDP-arányos adóssághányad 2003-ban meghaladta a Szerződésben foglalt 60 %-os referenciaértéket, 2004-ben 61,9 %-ra emelkedett, ami 2000 óta a GDP kb. 8,5 százalékpontos növekedésének felel meg. Az adóssághányad emelkedése az igen alacsony elsődleges többlettel – illetve egyes évek elsődleges hiányával –, a jelentős mértékű adósság-hiány kiigazításokkal, amelyek adósságot növelő, vonal alatti műveletei felőrölték a jelentős privatizációs bevételeket a legtöbb évben, valamint az alacsony mértékű nominális GDP-növekedéssel magyarázhatók. A 2005 júniusi aktualizált stabilitási programban foglalt, 2005–2007-re vonatkozó adósságcélok, melyek nagyjából megfelelnek a Bizottság szolgálatainak 2005 tavaszára vonatkozó előrejelzéseiben foglaltaknak, jelentősen növekvő adóssághányadot, valamint annak 2007-ben majdnem 68 %-os csúcsértékét sejtetik. Ez ellentétes a Szerződés azon követelményével, amely szerint a GDP 60 %-ában meghatározott referenciaérték túllépése esetén „az arány elegendő mértékben csökken, és kielégítő ütemben közelít a referenciaértékhez”. Mindez azt sejteti, hogy az adósságkritériumra vonatkozó, Szerződésben foglalt követelmények nem teljesülnek.

A 104. cikk (3) bekezdése szerinti jelentésében a Bizottság elemezte a gazdaság és a költségvetés középtávú helyzetével összefüggő, érdemleges tényezőket, illetve Portugália államháztartásának értékelése vonatkozásában fontosnak tűnő érdemleges tényezőket is.

Március 20-i jelentésében a Tanács hangsúlyozta, hogy a túlzott hiány fennállását megállapító határozatot – beleértve a Gazdasági és Pénzügyi Bizottság 104. cikk (4) bekezdés szerinti véleményét, a Bizottság 104. cikk (5) bekezdés szerinti véleményét, valamint a Tanács 104. cikk (6) bekezdés szerinti határozatát is – eredményező lépések érdemleges tényezőinek figyelembe vétele „teljes mértékben attól a meghatározó elvtől függ, mely szerint az érdemleges tényezők figyelembevételét megelőzően, a referenciaérték túllépése átmeneti, és a hiány a referenciaértékhez közeli.” Portugália esetén ez a feltétel nem teljesül: a 2005-re tervezett hiány nem közelíti meg a referenciaértéket, valamint a referenciaérték túllépése nem tekinthető átmenetinek, mivel a költségvetési hiányt három évre a GDP 3 %-a fölöttire tervezik. Emiatt, a 104. cikk (5) bekezdése szerinti bizottsági vélemény, valamint a 104. cikk (6) bekezdése szerinti tanácsi határozat céljából más érdemleges tényezőket Portugália esetében nem vesznek figyelembe.

A Szerződés 104. cikkének (4) bekezdése kimondja, hogy „a 114. cikkben említett bizottság (vagyis a Gazdasági és Pénzügyi Bizottság) véleményezi a Bizottság jelentését”. A bizottság 2005. július 4-én adta ki véleményét, amely összhangban áll a Bizottság jelentésében szereplő értékeléssel. Különösen, 2005. július 4-én kelt véleményében a bizottság megállapította, hogy „Portugáliában a költségvetés 2005-re tervezett alakulása nem tesz eleget a 104. cikk második albekezdésében foglalt kritériumoknak”. A bizottság megítélése szerint a 2005-re tervezett hiány nem közelíti meg a GDP 3 %-ában meghatározott referenciaértéket, és a referenciaérték túllépése nem tekinthető kivételesnek vagy átmenetinek. Az államadósság meghaladja a GDP 60 %-ában meghatározott referenciaértéket, és a tervek szerint a következő két év alatt a GDP arányában tovább emelkedik. A bizottság továbbá megállapította, hogy a következő 2-3 évre vonatkozó gazdasági előrejelzések gyengék maradnak, és hangot adott a strukturális hiány magas szintjét és annak trendjét illető aggodalmának. A Gazdasági és Pénzügyi Bizottság valamennyi érdemleges tényezőt megvizsgált, azonban megállapította, hogy értékelésében ezeket nem veszi figyelembe.

A Bizottság saját jelentésének, illetve a bizottság véleményének figyelembevételét követően, úgy ítéli meg, hogy Portugáliában túlzott hiány áll fenn. Ennek a véleménynek, amelyet a Bizottság [2005. július 20]-án fogadott el, a Tanács a címzettje, a Szerződés 104. cikke (5) bekezdésének megfelelően. A Bizottság javasolja, hogy a Tanács hozza meg a vonatkozó döntést, a 104. cikk (6) bekezdésének megfelelően. Ezen kívül a Bizottság csatoltan benyújtja a Tanácsnak a Portugáliának szóló tanácsi ajánlásra vonatkozó ajánlását, a túlzott hiány fennállásának megszüntetésére, a Szerződés 104. cikke (7) bekezdésének megfelelően.

A BIZOTTSÁG VÉLEMÉNYE

túlzott hiány fennállásáról Portugáliában - az Európai Közösséget létrehozó Szerződés 104. cikke (5) bekezdésének alkalmazása

ÁLTALÁNOS SZEMPONTOK

A Szerződés 104. cikke szerint a tagállamoknak kerülniük kell a túlzott költségvetési hiányt; A túlzott hiány fennállásával kapcsolatos határozatokra a túlzott hiány esetén követendő eljárás (THE) alkalmazandó, amelyet a Szerződés 104. cikke és a 1467/97/EK tanácsi rendelet részletez, "a túlzott hiány esetén követendő eljárás végrehajtásának felgyorsításáról és pontosításáról”, amely része a Stabilitási és növekedési paktumnak.

A Szerződés 104. cikkének (2) bekezdése megköveteli a Bizottságtól, hogy figyelje a költségvetési helyzet és az államadósság állományának változásait a tagállamokban, annak érdekében, hogy a durvább hibákat azonosítani tudja. Ezen belül a Bizottságnak meg kell vizsgálnia a költségvetési fegyelem betartását, két kritérium alapján, amelyek egyike a tervezett vagy tényleges költségvetési hiány aránya a bruttó hazai termékhez (a GDP-hez) képest, a másik az államadósság aránya a GDP-hez képest. Az ezekre a változókra vonatkozó statisztikai adatokat a Bizottság a tagállamok beszámolói alapján kapja meg.

A Szerződés 104. cikkének (3) bekezdése megköveteli, hogy a Bizottság készítsen jelentést, ha a 104. cikk (2) bekezdésében szereplő valamelyik kritérium nem teljesül, vagy egyik sem teljesül, vagy – függetlenül a kritériumok szerinti követelmények teljesülésétől – a Bizottságnak az a véleménye, hogy egy tagállamban fennáll a túlzott hiány veszélye. A Szerződés 104. cikkének (3) bekezdése szerint a Bizottság jelentése „figyelembe veszi, hogy a költségvetési hiány meghaladja-e az állami beruházások kiadásait, valamint minden egyéb érdemleges tényezőt”. A 2005. március 20-i Ecofin jelentés meghatározza azt a keretet, amelyen belül az ilyen érdemleges tényezőket figyelembe veszik. A 2005–2009 időszakra vonatkozó, Portugália által 2005. június 9-én benyújtott aktualizált stabilitási program adatai alapján, valamint a Bizottság szolgálatainak 2005 tavaszára vonatkozó előrejelzéseinek figyelembe vételével, a Bizottság Portugália számára 2005. június 22-én fogadott el ilyen jelentést.

Ezt követően, a Szerződés 104. cikkének (4) bekezdésével összhangban 2005. július 4-én a Gazdasági és Pénzügyi Bizottság véleményezte a Bizottság jelentését.

A Szerződés 104. cikkének (5) bekezdése megköveteli, hogy a Bizottság véleményt juttasson el a Tanácshoz, ha az egyik tagállamban túlzott hiány áll fenn vagy következhet be. Ahhoz, hogy következtetést vonjon le a túlzott hiány fennállásáról, vagy bekövetkezésének lehetőségéről, a Bizottság megítélése szerint a következőket kell figyelembe venni: i. saját jelentésének következtetéseit, nevezetesen, hogy a Szerződés 104. cikkének (2) bekezdése szerinti egy vagy mindkét kritérium követelményei teljesülnek-e, valamint ii. a Gazdasági és Pénzügyi Bizottság véleményét a Bizottság jelentéséről.Ezen elemek alapján, a Bizottság Portugália vonatkozásában számos megállapítással élt.

PORTUGÁLIA VONATKOZÁSÁBAN FELMERÜLT MEGFONTOLÁSOK

1. A portugál stabilitási program 2005 júniusi aktualizálása szerint a 2005-re tervezett általános költségvetési hiány a GDP 6,2 %-a. Ez az adat nem közelíti meg, hanem meghaladja a GDP 3 %-ában meghatározott referenciaértéket. A referenciaérték túllépése nem vezethető vissza súlyos gazdasági visszaesésre. Míg a GDP növekedési ráta 2000 óta jelentősen csökkent, a gazdaság 2004-ben visszatért a növekedéshez, és várható, hogy a gazdaság fokozatos, de visszafogott növekedési trendet követ majd a következő években. Ezen túlmenően, bár jelentős a negatív kibocsátási rés, és a következő évekre vonatkozóan nem jelzik előre annak szűkülését, a költségvetési egyenleg eltérése nem áll arányban a kibocsátási rés legutóbbi szélesedésével. Emiatt, a referenciaérték túllépése nem tekinthető a Szerződés és a Stabilitási és Növekedési Paktum értelmében vett gazdasági visszaesés eredményének. A Bizottság szolgálatainak 2005 tavaszára szóló előrejelzései szerint a költségvetési hiány várhatóan jelentős mértékben 2006-ban is meghaladja a Szerződésben foglalt referenciaértéket, amikor is a gazdaság fokozatos fellendülését várják. Mindezt megerősíti a portugál stabilitási program 2005 júniusi aktualizálása, amely a költségvetési hiány következő évek alatti folyamatos csökkenését vetíti előre, azonban 2007-ig meghaladja a referenciaértéket. Emiatt, a referenciaérték túllépése nem tekinthető sem kivételesnek, sem átmenetinek. Mindez azt mutatja, hogy a hiánykritériumra vonatkozó, Szerződésben foglalt követelmények nem teljesülnek.

2. A GDP-arányos adóssághányad 2003-ban meghaladta a Szerződésben foglalt 60 %-os referenciaértéket, 2004-ben 61,9 %-ra emelkedett, amely 2000 óta a GDP kb. 8,5 százalékpontos növekedésének felel meg. Az adóssághányad növekedését az igen alacsony elsődleges többlet, az adósságot növelő jelentős mértékű adósság-hiány kiigazítások, valamint az alacsony mértékű nominális GDP-növekedés magyarázza. A 2005 júniusi aktualizált stabilitási programban foglalt, 2005–2007-re vonatkozó adósságcélok, melyek nagyjából megfelelnek a Bizottság szolgálatainak 2005 tavaszára vonatkozó előrejelzéseiben foglaltaknak, jelentősen növekvő, 2007-ben majdnem 68 %-os csúcsértékét elérő adóssághányadot sejtetnek. Ez ellentétes a Szerződés azon követelményével, amely szerint a GDP 60 %-ában meghatározott referenciaérték túllépése esetén „az arány elegendő mértékben csökken, és kielégítő ütemben közelít a referenciaértékhez”. Mindez azt jelenti, hogy az adósságkritériumra vonatkozó, Szerződésben foglalt követelmények nem teljesülnek.

3. A 104. cikk (3) bekezdése szerinti jelentésében a Bizottság elemezte a gazdaság és a költségvetés középtávú helyzetével összefüggő, érdemleges tényezőket, illetve Portugália államháztartásának értékelése vonatkozásában érdemlegesnek tűnő más tényezőket.

4. Március 20-i, az Európai Tanács által 2005. március 22-én jóváhagyott, a „Stabilitási és Növekedési Paktum végrehajtásának javításáról” szóló jelentésében az Ecofin Tanács hangsúlyozta, hogy a túlzott hiány fennállását megállapító határozatot – beleértve a Bizottság 104. cikk (5) bekezdés szerinti véleményét, valamint a Tanács 104. cikk (6) bekezdés szerinti határozatát is – eredményező lépések érdemleges tényezőinek figyelembe vétele „teljes mértékben attól a meghatározó elvtől függ, mely szerint az érdemleges tényezők figyelembevételét megelőzően, a referenciaérték túllépése átmeneti, és a hiány a referenciaértékhez közeli.” Portugália esetében ez a feltétel nem teljesül. Emiatt, a 104. cikk (5) bekezdése szerinti tanácsi vélemény céljából más érdemleges tényezőt nem vesznek figyelembe.

5. A Gazdasági és Pénzügyi Bizottságnak a Szerződés 104. cikkének (4) bekezdése szerinti véleménye összhangban áll a Bizottság 104. cikk (3) bekezdés szerinti értékelésével.

KÖVETKEZTETÉS

A költségvetési helyzet megfigyelése Portugáliában és különösen a 104. cikk (2) bekezdésében megállapított kritériumoknak való megfelelés megvizsgálása alapján a Bizottság a Szerződés 104. cikkének (3) bekezdésének megfelelően jelentést készített. A Bizottság saját jelentésének, valamint a Gazdasági és Pénzügyi Bizottság véleményének tekintetbe vételét követően úgy ítéli meg, hogy Portugáliában túlzott hiány áll fenn.

[1] Az adatok jelenleg az Eurostat és a portugál statisztikai hatóságok közötti megbeszélések tárgyát képezik.

[2] HL L 209, 1997.8.2.

[3] Lásd a 2005. március 22-23 közötti brüsszeli Európai Tanács elnökségi következtetéseit (7619/05) és az (Ecofin) Tanács Európai Tanácsnak készített 2005. március 20-i jelentését (7423/05).